GUNKUL คว้า 17 โครงการ “วินด์ฟาร์ม-โซลาร์ฟาร์ม” รวม 832.60 เมกะวัตต์
GUNKUL ชนะการประมูลขายไฟพลังงานหมุนเวียน 17 โครงการ รวม 832.60 เมกะวัตต์ แยกเป็นวินด์ฟาร์ม 2 โครงการ จำนวน 180 เมกะวัตต์ และโซลาร์ฟาร์ม จำนวน 15 โครงการ จำนวน 652.60 เมกะวัตต์
GUNKUL ชนะการประมูลขายไฟพลังงานหมุนเวียน 17 โครงการ รวม 832.60 เมกะวัตต์ แยกเป็นวินด์ฟาร์ม 2 โครงการ จำนวน 180 เมกะวัตต์ และโซลาร์ฟาร์ม จำนวน 15 โครงการ จำนวน 652.60 เมกะวัตต์
6 เม.ย. 2566

ผู้สื่อข่าวรายงานว่า เมื่อวันที่ 5 เม.ย. 66 สำนักงานคณะกรรมการกำกับกิจการพลังงาน (สำนักงาน กกพ.) กล่าวว่า ได้ประกาศรายชื่อผู้ยื่นขอผลิตไฟฟ้าที่ผ่านเกณฑ์คะแนนความพร้อมทางด้านเทคนิคขั้นต่ำ ตามเกณฑ์ผ่านหรือไม่ผ่าน (Pass/Fail Basis) ตามระเบียบ กกพ. ว่าด้วยการจัดหาไฟฟ้าจากพลังงานหมุนเวียนในรูปแบบ Feed-in Tariff (FiT) ปี 2565 –2573 สำหรับกลุ่มไม่มีต้นทุนเชื้อเพลิง พ.ศ. โดยมีผู้ผ่านการพิจารณาทั้งสิ้นรวม 386 ราย เพื่อเข้าสู่กระบวนพิจารณาคัดเลือก
ทั้งนี้ คณะกรรมการกำกับกิจการพลังงาน (กกพ.) ในการประชุมครั้งที่ 17/2566 (ครั้งที่ 845) วันที่ 5 เม.ย. 66 ได้พิจารณาเห็นชอบรายชื่อผู้ยื่นขอผลิตไฟฟ้าที่ได้รับการคัดเลือกตามระเบียบ กกพ. สำหรับกลุ่มไม่มีต้นทุนเชื้อเพลิง พ.ศ. 2565 ระยะแรกที่เปิดรับซื้อ 5,203 เมกะวัตต์ พบว่ามีผู้ผ่านการคัดเลือก จำนวน 175 ราย รวม 4,852.26 เมกะวัตต์เท่านั้น
นายคมกฤช ตันตระวาณิชย์ เลขาธิการสำนักงานคณะกรรมการกำกับกิจการพลังงาน (สำนักงานกกพ.) กล่าวว่า หลังจากกกพ.ประกาศรายชื่อดังกล่าวแล้ว ทางการไฟฟ้าฯ จะมีหนังสือแจ้งให้ผู้ยื่นขอผลิตไฟฟ้าที่ได้รับการคัดเลือกทราบและยอมรับเงื่อนไขการลงนามสัญญาซื้อขายไฟฟ้า ภายในวันที่ 19 เม.ย. 2566 หลังจากนั้นจะมีการลงนามสัญญาซื้อขายไฟฟ้า (PPA) ต่อไป โดยแบ่งเป็นกลุ่มที่ 1 และกลุ่มที่ 2 ที่จะมีการ COD ไม่พร้อมกัน ดังนั้นโครงการที่จะต้อง COD ภายในปี 2567-2568 จะต้องลงนาม PPA ก่อน ซึ่งคาดว่าจะไม่เกินเดือนมิถุนายนนี้”
ดร.สมบูรณ์ เอื้ออัชฌาสัย ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า บริษัทฯได้ชนะการประมูลมาทั้งหมด 17 โครงการ รวม 832.60 เมกะวัตต์ โดยแบ่งประเภทเชื้อเพลิงสำหรับพลังงานลม (วินฟาร์ม) จำนวน 2 โครงการ รวม 180 เมกะวัตต์ และประเภทเชื้อเพลิงสำหรับพลังงานแสงอาทิตย์แบบติดตั้งพื้นดิน (โซลาร์ฟาร์ม) จำนวน 12 โครงการ รวม 569 เมกะวัตต์ และสำหรับพลังงานแสงอาทิตย์แบบติดตั้งบนพื้นดินร่วมกับระบบกักเก็บพลังงานจำนวน 3 โครงการ รวม 83.6 เมกะวัตต์
นายสมบูรณ์ กล่าวอีกว่า ภาครัฐมีนโยบายเปิดรับซื้อไฟฟ้าจากพลังงานหมุนเวียนเพิ่มอีก 3,668.5 เมกะวัตต์ ซึ่งบริษัทฯ มีความพร้อมยื่นร่วมโครงการแน่นอน แต่ต้องรอทางภาครัฐประกาศออกมาก่อน นอกเหนือจากพลังงานทดแทนตามแผน PDP แล้ว บริษัทยังขยายการติดตั้งโซลาร์รูฟท็อปในกลุ่มงานราชการเพิ่มขึ้นอีกด้วย